Komisjoni otsus,

17. märts 1999,

millega muudetakse nõukogu otsust 79/542/EMÜ ning otsuseid 92/160/EMÜ ja 93/197/EMÜ loomatervishoiunõuete kohta registreeritud hobuste ajutisel impordil, korduval sissetoomisel ja impordil ühendusse Kõrgõzstani teatavatest osadest

(teatavaks tehtud numbri K(1999) 609 all)

(EMPs kohaldatav tekst)

(1999/236/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 26. juuni 1990. aasta direktiivi 90/426/EMÜ (hobuslaste liikumist ja kolmandatest riikidest importimist reguleerivate loomatervishoiunõuete kohta, [1] viimati muudetud Austria, Soome ja Rootsi ühinemisaktiga), eriti selle artikleid 12, 13, 15, 16 ja artikli 19 alapunkti ii,

ning arvestades, et:

(1) otsuses 79/542/EMÜ, [2] viimati muudetud otsusega 1999/227/EÜ, [3] on kehtestatud kolmandate riikide loetelu, millest liikmesriigid lubavad importida veiseid, sigu, hobuslasi, lambaid ja kitsi, värsket liha ja lihatooteid;

(2) otsusega 92/160/EMÜ, [4] viimati muudetud otsusega 1999/228/EÜ, [5] sätestatakse teatavate kolmandate riikide piirkondadeks jaotamine hobuslaste impordi puhul;

(3) tervishoiunõuded ja veterinaarsertifikaat registreeritud hobuste importimiseks on sätestatud komisjoni otsuses 93/197/EMÜ, [6] viimati muudetud otsusega 1999/227/EÜ;

(4) pärast komisjoni veterinaarinspektsiooni kontrollkäiku Kõrgõzstani tundub esialgu, et loomade tervislik seisund hobuslaste osas on veterinaarteenistuste rahuldava kontrolli all;

(5) Kõrgõzstani veterinaarasutused on esitanud kirjaliku kohustuse teatada 24 tunni jooksul teleksi, telefaksi või telegrammi teel komisjonile ja liikmesriikidele direktiivi 90/426/EMÜ A lisas nimetatud mis tahes hobuslaste nakkushaiguse, millest teatamine on riigis kohustuslik, kinnitatud esinemisest ning asjakohase aja jooksul muudatustest vaktsineerimis- ja impordipoliitikas seoses hobuslastega;

(6) Kõrgõzstanis tehakse hobustele igal aastal malleuse test ja positiivsetest leidudest ei ole teatatud vähemalt kuus kuud; Kõrgõzstanis ei ole hobuste aafrika katku, hobuste venetsueela entsefalomüeliiti ja vesikulaarset stomatiiti kunagi esinenud;

(7) hobuste viirusliku arteriidi järelevalvega on alles alustatud ja riigi staatust nimetatud haiguse osas ei ole võimalik täpselt määratleda; seetõttu tuleks nimetatud haiguse osas testida üle 180 päeva vanuseid kastreerimata isaseid hobuseid, kes on ette nähtud ühendusse importimiseks;

(8) teatatud on kargtaudi esinemisest Kõrgõzstani teatavates osades, Õsõk-Köli piirkonnas ei ole kargtaudi esinenud vähemalt kuus kuud ja saadud on ametlikud garantiid selle kohta, et hobuslaste liikumine sellesse piirkonda riigi ülejäänud osast on ametliku veterinaarkontrolli all;

(9) hobuslaste tervisliku seisundi tõttu teatavates Kõrgõzstani osades tundub asjakohane jaotada asjaomane riik piirkondadeks, et lubada registreeritud hobuste importi ühendusse üksnes Kõrgõzstani territooriumi haigusvabast osast;

(10) loomatervishoiunõuded ja veterinaarsertifikaadid tuleb vastu võtta, arvestades loomade tervislikku seisundit asjaomases kolmandas riigis; praegune juhtum puudutab ainult registreeritud hobuseid;

(11) otsuses 79/542/EMÜ ning otsustes 92/160/EMÜ ja 93/197/EMÜ tuleb teha vastavad muudatused;

(12) käesoleva otsusega ettenähtud meetmed on kooskõlas alalise veterinaarkomitee arvamusega,

ON VASTU VÕTNUD KÄESOLEVA OTSUSE:

Artikkel 1

Otsuse 79/542/EMÜ lisa 2. osa eritulpa registreeritud hobuste kohta lisatakse vastavalt ISO-riigikoodi tähestikulisele järjekorrale järgmine rida:

"KG | Kõrgõzstan | × | (1)" |

Artikkel 2

Otsuse 92/160/EMÜ lisa muudetakse järgmiselt.

1. lisatakse järgmised sõnad:

"Kõrgõzstan (4)

Õsõk-Köli piirkond";

2. lisatakse järgmine joonealune märkus:

"(4) Lubatud on üksnes registreeritud hobuste alaline import ühendusse."

Artikkel 3

Komisjoni otsust 93/197/EMÜ muudetakse järgmiselt:

1. I lisa rühma B kolmandate riikide loetellu lisatakse vastavalt ISO-riigikoodi tähestikulisele järjekorrale "Kõrgõzstan (1)(2) (KG)".

2. II lisa rühma G veterinaarsertifikaadi pealkiri asendatakse järgmisega:

"B VETERINAARSERTIFIKAAT

ühenduse territooriumile registreeritud hobuste impordiks Kõrgõzstanist (1) ja registreeritud hobuslaste ning aretuseks ja tootmiseks ettenähtud hobuslaste impordiks Austraaliast, Bosniast ja Hertsegoviinast, Bulgaariast, Eestist, Horvaatiast, Jugoslaavia Liitvabariigist, Küproselt, Leedust, Lätist, endisest Jugoslaavia Makedoonia vabariigist, Poolast, Rumeeniast, Serbiast, Slovakkiast, Sloveeniast, Tšehhi Vabariigist, Ukrainast, Ungarist, Uus-Meremaalt, Valgevenest, Venemaalt (1)."

Artikkel 4

Käesolev otsus on adresseeritud liikmesriikidele.

Brüssel, 17. märts 1999

Komisjoni nimel

komisjoni liige

Franz Fischler

[1] EÜT L 224, 18.8.1990, lk 42.

[2] EÜT L 146, 14.6.1979, lk 15.

[3] EÜT L 83, 27.3.1999, lk 77.

[4] EÜT L 71, 18.3.1992, lk 27.

[5] EÜT L 86, 6.4.1993, lk 16.

[6] EÜT L 86, 6.4.1993, lk 16.

--------------------------------------------------